Uit die boonste rakke! | Netwerk24
Deur Lizelle van Jaarsveld 02 Mei 2018 13:56
Die mooi omgewing by Cuvée met die wingerde en berge maak dat jy sommer langer hier wil talm. Die kos is uit die boonste rakke!
Vleiseters moenie bang wees om van die vegetariese opsies te probeer nie. Jy mag dalk aangenaam verras wees. Die vegetariese platbrood vir die voorgereg was 'n wenner met geroosterde eiervrug, olywe, kersietamaties, gekaramelliseerde uie en Bella-kaas.
Die varknek vir die hoofgereg is ongelooflik lekker en kan beslis aanbeveel word. Vir 'n vegetariese opsie probeer gerus die oop lasagne met botterskorsie, tuisgemaakte ricotta met saliebotter en pampoensade. Dit smelt in jou mond.
Vir poeding is die sjokoladefondant 'n absolute móét. Elke gang kan gepaar word met 'n spesifieke wyn of port. Cuvée bied ook 'n heerlike kaasbord met vier verskillende kase en wyne saam met vye en kraakbeskuitjies.